Balas jasa melalui karya
SEDEKAD lamanya dia merangkak mencetak nama dalam industri seni. Kini, aturan rezeki buat Aina Abdul cukup indah menerusi kemenangan Bintang Paling Popular di Anugerah Bintang Paling Popular BH ke-36 (ABPBH36), Jumaat lalu.Aina atau nama sebenarnya Nurul Aina Abdul Ghani, 31, sebagaimana anak seni lain pasti mengimpikan dapat menggenggam trofi keramat itu. Kini, namanya sudah memasuki senarai elitis itu.Teruja dan sebak, semestinya dia terasa di awang-awangan dengan pencapaian cukup besar itu. Langsung tidak terjangkau dalam fikiran, namun katanya terlalu ramai menyumbang dalam merealisasikannya."Saya tak menjangka langsung kemenangan ini kerana perjalanan ini tidak mudah. Nak mendapat trofi ini menuntut terlalu banyak benda, pengorbanan, masa dan tenaga. 10 tahun dalam industri ini tidak sia-sialah."Rasanya agak pentingkan diri sendiri bila saya naikkan angka 10 tahun kerana ramai lagi selebriti di luar sana yang lebih lama berbanding saya. Tapi saya nak tujukan kemenangan ini untuk ibu, abang dan Ainations"Yang mengundi sampai berjuta-juta, saya harap karya-karya saya selepas ini dapat membayar jasa mereka. Saya tahu tiada wang ringgit dalam dunia dapat membalas mereka," katanya.Menerusi ucapannya, Aina tetap mendahulukan ibunya sebagai tonggak utama setiap kejayaan selain Ainations. Baginya, berada di tahap sekarang adalah sebab banyak doa ibunya termakbul."Di awal dulu, mungkin ini bukanlah karier yang diidamkan ibu untuk saya. Tapi sejak arwah abah meninggal dunia, ibu yang menggalas tanggungjawab itu dan sokong saya 100 peratus. Rasanya lebih daripada saya percaya diri sendiri."Sejak 2009 sampailah sekarang, betullah orang cakap doa ibu tak terhijab. Hal itu terbukti malam ini (Jumaat lalu)," katanya.Namun, Aina tidak pernah melihat pengiktirafan itu sebagai titik untuknya merasa selesa dalam industri muzik. Titik di mana dia sudah merasa popular dan pasti disanjungi ramai orang.Trofi itu sebaliknya datang dengan satu amanah yang cukup-cukup berat buatnya. Berbanding terlebih seronok, dia sebenarnya merasa 'gerun' dengan gelaran yang baharu dan sarat mata-mata memandang."Kemenangan ini sebenarnya adalah sebuah peringatan untuk saya berkerja keras. Kalau nak cakap gembira, saya lebih kepada takut sebenarnya kerana ini bermakna makin banyak perlu saya buktikan dalam industri."Namun pada usia 31 tahun ini, selagi saya jujur dengan karya saya, apa yang diketengahkan, Insya-Allah lagu itu akan melekat, cepat atau lambat," katanya.Jarang melihat Aina hadir sesebuah acara tanpa membuat persembahan. Namun pada ABPBH36, dia memang hadir sebagai calon dan jemputan yang sekadar duduk di kerusi penonton saja.Katanya, dia sebaiknya mahu menikmati keseronokan sebagai penonton saja pada malam itu. Untuk menerima sebarang trofi, paling-paling dia mengidam untuk memang kategori penyanyi semata-mata."Saya sebenarnya memang sasar untuk trofi Penyanyi Wanita Popular. Saya kan bekerja sebagai penyanyi. Tapi sebagai seorang bintang itu, saya berserah saja."Saya cakap dengan peminat, apa saja berlaku, saya tak mahu mereka berubah. Apa yang kami bersama rasa semalam, saya tak nak kemenangan ataupun kekalahan itu mengubah apa-apa," katanya.Bagi Aina, punca kejayaan sebenarnya malam itu tidak lain adalah Ainations. Dia tidak akan pernah lupakan betapa besarnya jasa mereka selain pihak-pihak lain dalam industri yang memberi kepercayaan kepadanya."Ini semua 100 peratus disebabkan peminat saya, juri-juri, TV3, Berita Harian. Terima kasih kerana memberi peluang kepada Aina Abdul. Saya sempat sertai proses mengundi mereka. Saya tahu jasa mereka," katanya.Dalam pada itu, Aina turut menjadi perbualan kerana tampil ayu dan manis berkebaya ringkas pada acara itu. Dia tidak lagi mengenakan busana yang aneh dan kurang praktikal.Ternyata, dia sendiri memilih untuk tampil sebagai seorang yang minimalis tetapi dengan cara tersendiri. "Pilihan untuk tampil berkebaya ini adalah keputusan saya. Saya cakap dengan pasukan, saya nak kelihatan manis-manis. Saya datang boleh menikmati acara itu dan ada rezeki, senang saya bergerak."Mereka sambut baik idea itu dan ada 'signature' yang ingin saya tampilkan menerusi pakaian ini. Saya nak hadir sebagai Nurul Aina sebab di mata peminat, saya selamanya Nurul Aina mereka."Walau pelik macamana pun, apabila bertemu mereka, saya akan terus putuskan karakter itu. Saya tak boleh nak serius lama-lama," katanya.